.td_uid_2_612f9157252df_rand.td-a-rec-img{text-align:left}.td_uid_2_612f9157252df_rand.td-a-rec-img img{margin:0 auto 0 0} Il-Prim Ministru Robert Abela qal li għalih, il-kwistjoni dwar jekk Joseph Muscat jirritornax għall-politika, hija suġġett magħluq. F'intervista mat-Times of Malta fl-aħħar ġimgħat, l-eks Prim Ministru Joseph Muscat qal li jekk in-nies joqogħdu jdejquh, ma jeskludix li jerġa' joħroġ għall-politika. Għalhekk, għadd ta' ġurnalisti llum staqsew lill-Prim Ministru kieku hu jilqgħux lura lill-predeċessur tiegħu. Abela kien ta' ftit kliem fuq il-kwistjoni. Qal li ladarba Muscat irriżenja minn Prim Ministru u minn Membru Parlamentari, il-pożizzjoni hija ċara. Meta l-ġurnalisti baqgħu jagħfsuh għal tweġiba, Abela qal li l-intervista kienet ċara biżżejjed, u dan hu suġġett magħluq. Riċentament kien hemm spekulazzjoni li r-relazzjoni bejn Abela u Muscat m'għadhiex b'saħħitha, iżda Muscat xejjen dan l-għajdut fl-intervista mat-Times. Huwa kellu kliem ta' tifħir għall-mod kif qed imexxi l-Prim Ministru Robert Abela. Qal li hu kompletament differenti minnu. Ċaħad li fit-tellieqa għat-tmexxija bejn Abela u Chris Fearne hu appoġġja lil Abela. Qal, iżda, li martu Michelle kienet uriet preferenza għal Abela ma' xi nies. L-eks PM qal li jemmen li wieħed irid jinfatam mill-predeċessur tiegħu, kif għamel hu ma' Alfred Sant. Stqarr li ried juri lin-nies li hu differenti. Temm jgħid li mhux minnu li hu u Abela m'għandhomx relazzjoni tajba llum il-ġurnata. Jekk il-PM irid ikellmu, hu liberu li jagħmel dan, qal Muscat. X'qal Muscat? "Jekk joqogħdu jdejquni ma neskludix ritorn għall-politika" – Muscat Fl-aħħar ġimgħat żdiedet il-pressjoni ta' Abela biex jinqata' darba għal dejjem minn ma' Muscat, ġaladarba l-Gvern ta' Muscat, u l-Istat Malti taħtu, instab responsabbli tal-assassinju tal-ġurnalista Daphne Caruana Galizia billi din inqatlet għax il-kultura ta' impunità li nħolqot ippermettiet li tinqatel. Hekk ikkonkludiet l-inkjesta pubblika fuq l-assassinju. Kien hemm saħansitra nies involuti fil-Partit Laburista li ħeġġew lil Abela biex jinfatam minn Muscat, sabiex il-Partit Laburista jissaħħaħ iżjed. Wieħed minn dawn kien Desmond Zammit Marmarà. M'hemmx post għal Muscat fil-Partit Laburista – Zammit Marmarà Kif wieġeb Abela fuq Zammit Lewis? Abela llum ġie mistoqsi wkoll dwar il-Ministru għall-Ġustizzja Edward Zammit Lewis, billi fl-aħħar xhur kien hemm ukoll pressjoni biex dan il-Ministru jirriżenja. Dan wara l-pubblikazzjoni ta' messaġġi bejnu u bejn in-negozjant Yorgen Fenech, li se jgħaddi ġuri fuq l-involviment tiegħu fl-assassinju. Il-messaġġi mill-2019 juru relazzjoni ta' intimità bejn iż-żewġ irġiel, u f'wieħed minnhom, Zammit Lewis isejjaħ lil-Laburisti li jridu jinqdew "Ġaħan," u lil xi kollegi tiegħu "tfal u pożi." Il-Prim Ministru ma wiġibx direttament dwar it-tneħħija ta' Zammit Lewis. Qal, iżda, li l-prinċipji tal-Gvern huma ċari daqs il-kristall, u li l-Gvern hu determinat li jibqa' jaħdem fuq il-governanza tajba. Qal ukoll li m inn Jannar tal-2020, il-benchmark tal-etika u l-imġiba tqiegħdu b'mod ċar ħafna u d-deċiżjonijiet li segwew jikkonfermaw dawn. X'qal il-Kap tal-Oppożizzjoni? "Muscat u Zammit Lewis mażżra m'għonq ir-reputazzjoni ta' Malta" – Grech .td_uid_3_612f91572579e_rand.td-a-rec-img{text-align:left}.td_uid_3_612f91572579e_rand.td-a-rec-img img{margin:0 auto 0 0}